《次韵维心忆梅》
宋代·沈与求

野花飘尽江梅发，为报先春一信芳。近水疏林风格老，故山归路梦魂香。

雪霜贸贸添愁绝，蜂蝶纷纷预屏藏。折寄凭君呼健步，生枝莫放手痕伤。

作者简介：沈与求（1086—1137），宋代大臣。字必先，号龟溪，湖州德清（今属浙江）人。政和五年进士。历官明州通判、监察御史、殿中侍御史、吏部尚书兼权翰林学士兼侍读，荆湖南路安抚使、镇江知府兼两浙西路安抚使、吏部尚书、参知政事、明州知府、知枢密院事。著有《龟溪集》。